《拟寄雪平诸兄弟及叔侄辈 其二》
宋代·张埴

桑田成海海成田，迂阔重来每自怜。北道主人今似月，西江回首远如天。

青山千里复千里，白发一年多一年。渺渺西风吹薄袂，能于骨肉不凄然。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。